Nú kanst tú søkja starv sum húsavørður hjá okkum. Vit hava í dag 262 leigubústaðir, og fleiri enn 300 aðrir eru annaðhvørt í gerð ella ávegis. Okkum tørvar fleiri hendur til rakstur og viðlíkahald av okkara íbúðum. HÚSAVØRÐUR Húsavørðirnir eru andlit og hendur hjá okkum úteftir. Teir hava nógv samskifti við aðrar handverkarar og okkara leigarar. Húsavørðirnir gera vanligar ábøtur og smærri umvælingar av bygningum og íbúðum. Tá størri umvælingar verða gjørdar, samskipa húsavørðirnir hetta við aðrar handverkarar. Húsavørðirnir gera inn- og útflytingarsýn í sambandi við flyting. Harumframt hava húsavørðirnir umsjón við øllum okkara bygningum, taka sær av øllum tekniskum installatiónum og røkta grøn økir og tún. Sum nýggjur húsavørður verður tú partur av einum toymi við 4 húsavørðum og einum húsavarðarlærlingi. UM TEG Vit ímynda okkum, at tú ert fyrikomandi og álítandi, hevur gott handalag, trívist við at hava nógv um oyruni, og at tú hevur hug og evnir at veita okkara leigarum góða tænastu. Vit vænta, at tú hevur viðkomandi handverksútbúgving og arbeiðsroyndir sum elektrikari, timburmaður ella tílíkt og hevur koyrikort. Sýn, umvælingar og annað virksemi hjá húsavørðunum fer at verða skrásett í okkara umsitingarskipan, so vit vænta, at tú hevur telduførleikar á brúkarastøði. Av tí at vit hava nógv uttanumøkir at taka okkum av, vóna vit, at tú eisini hevur hug og hegni til ymiskt urtagarðsarbeiði. Eitt starv, har tú fært nógvar ymiskar arbeiðsuppgávur innan rakstur og viðlíkahald av okkara leigubústøðum. Vit vóna, at tú kanst byrja í starvinum í januar 2019. Løn sambært sáttmála. Freistin at søkja er mánadagin 19. november 2018. Væntandi verða setanarsamrøður í viku 47. Hevur tú spurningar um starvið, kanst tú venda tær til Allan Skaalum, umsitingarleiðara, á telefon 213701. Bústaðir eru alment bústaðarfelag, ið fíggjar, umsitur og rekur leigubústaðir. Sum alment bústaðafelag tryggja vit, at skipaði viðurskifti eru á leigu- og lutaíbúðamarknaðinum, at dygdin á bústøðunum er í lagi, og at umvælingar- og fíggjarkarmar eru hóskandi. Bústaðir hava í dag 262 leigubústaðir kring alt landið, og fleiri enn 300 aðrir eru í gerð ella ávegis. Hjá Bústøðum eru 21 starvsfólk. Sí meira um um Bústaðir á heimasíðu okkara bustadir. fo.